b'\n_START_ARTICLE_\nMaisild\n_START_SECTION_\nKjennetegn\n_START_PARAGRAPH_\nMaisilda er s\xc3\xb8lvglinsende med 1\xe2\x80\x936 svake flekker p\xc3\xa5 sidene. Kroppen er noe sammentrykt, med bukfinner om lag rett under ryggfinnene. Halefinnene er dypt kl\xc3\xb8ftet. Arten blir ofte forvekslet med stamsilda, men har mange flere gjellestaver. _NEWLINE_Maisild kan bli opp til 83 cm lang og n\xc3\xa5r en vekt p\xc3\xa5 3\xe2\x80\x934 kg.\n_START_SECTION_\nLevesett\n_START_PARAGRAPH_\nMaisilda er en stimfisk som lever pelagisk i kystn\xc3\xa6re farvann i saltvann. Her lever den av dyreplankton, s\xc3\xa6rlig rau\xc3\xa5te og krill._NEWLINE_I mai g\xc3\xa5r stimen opp i elver for \xc3\xa5 gyte. Dette foreg\xc3\xa5r om natta n\xc3\xa6r overflaten, helst i sterk str\xc3\xb8m. En hunn kan gyte mellom 50\xc2\xa0000 og 600\xc2\xa0000 rogn med en diameter p\xc3\xa5 1\xe2\x80\x932 mm. Etter tre dager til en uke klekker den 7\xe2\x80\x9312 mm lange yngelen, som vanligvis holder seg i elven i om lag et \xc3\xa5r. I begynnelsen av utvandringen lever de helst i elvemunningen.'